《永州守王公慥寄九岩亭记云此地疑是柳子厚所》
宋代·梅尧臣

天地磨今古，贤愚为埃尘。
草树易变改，山川无故新。
眷言零陵守，白发驾朱轮。
间来问遗老，俯迹哀昔人。
昔人者谁欤，元和前放臣。
下士穷幽荒，憔悴楚水滨。
试观当时记，图写未必真。
最苦来黄溪，坐石数游鳞。
有鸟大如鹄，东向立不踆。
始买钴鉧潭，鄠杜难计缗。
冉溪袁家洞，乱石多磷磷。
深里与沸白，若尽无穷津。
石渠连岩泓，菖蒲被其垠。
穷胜得其诡，众美谁齐均。
西涧石为底，岂无芹与苹。
涧崖如堂席，涧响如龙唇。
折竹扫陈叶，罗榻同众宾。
其言粲星斗，百岁犹比晨。
万石乃浅近，尚可资覆巾。
而况前所说，但恐烦镌珉。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。